Saioa Ballesteros Egiazabal

Saioa Ballesteros Egiazabal (Oiartzun, 1976ko irailaren 16a) Herri ekintzailea eta Oarsoaldeko AEK-ko erreferentea.

 Bizitza 
Altzibarren jaio zen. Antonio Ballesteros eta Maixabel Egiazabalen alaba gazteena da, bera baino zaharragoa baita Ainara ahizpa. Gurasoak ezkondu zirenean joan ziren Klarene-berri etxera bizitzera, senitartekoz inguraturik. Anixetaenekoak esanda ezagutzen dituzte herrian, amona Anixeta Agirrezabalak eraikitako tabernak ospe handia zuelako eta familia osoak parte hartu izan zuelako bertan.

Inguru horretan mamitu zituen haurtzaroko lehen oroitzapenak, auzoko ume guztiekin jolasean. Aitaren bitartez jaso zuen langile izaeraren kontzientzia eta oro har familiarekin batera bizitu zituen euskal kultura eta abertzaletasun adierazpenak, betirako bere sentimenduetan txertatuta geratuko zirenak.  

Oinarrizko ikasketak Haurtzaro ikastolan egin zituen eta bertan jarraitu zuen BUP egiten, orduan sortu zen Haurtzaroko lehenengo promozioan. COU Oreretako ikastolan  burututa, Pedagogiako lizentziatura egin zuen EHUn.

 AEKko irakasle 
Karrera bukatu berritan hasi zen euskaltegian, 1999-2000 ikasturtean. Aitziber Arnaiz bizilaguna zenak eman zion irakasle premiaren berri eta heldu zion erronkari. Geroztik bere lan leku eta militantzia modu bihurtu da. Leku eta ardura aldaketa asko bizitu ditu. Lekuari dagokionez, 2021etik Landetxe Kultur Aretoan finkatu dute behin betiko egoitza, herriko euskalgintza osoarekin batera, hau da, UEMA, Ttur-Ttur, Udaleko euskara zerbitzua eta Oiartzun Irratiarekin batera.  

Oarsoaldeko AEKko partaide da Oiartzungoa, ikasle aldetik Hego Euskal Herriko eskualde indartsuenetarikoa. Udaletako laguntzak jasotzen dituzte, lokalaren lagapenean eta baita ikasleei ematen dizkieten diru-laguntzetan ere, B2 arte matrikula doan izateko.
ezkerrera|thumb|184x184px|Oarsoaldeko AEK euskaltegietako AEKideak 2024-2025
AEK barruan eskualde mailako ardura askotan aritu da: irakasle, euskaltegiko arduradun, eskualdeko idazkari, eskualdeko arduradun eta 2024tik Euskal Herriko barne koordinatzaile da, aurreko urtean AEK Gure Etxea barne hausnarketa prozesuan murgildu eta gero. Zehazki:

 2017tik, zortzi urtez Ikasguko zuzendaria.
 2002tik hamalau urtez Oiartzungo Intxixu euskaltegiko arduraduna.
 2003tik hamahiru urtez Ikasguko idazkaria.
 1999tik 2000ra Gipuzkoako bulegaria.
 2024tik Euskal Herriko Barne Koordinatzailea.

AEKren bueltan badaude beste herri ekimenak: Korrika, Errigora, Euskaraldia, Mintzagun jaia…  bere esku-hartzea eskatzen dutenak. 

 Herrigintzan 
Herrigintzan murgilduta beste eremu askotan jarduten du. Herriko eta eskualdeko euskalgintzako kide da. Ttur-ttur Euskaltzaleon Bilguneko sortzailetakoa izan zen eta bertan jarraitzen du 2002tik talde eragilean, Oarsoarrak sari banaketako epai-mahai... Altzibarko Jai Batzordeko partaide da betidanik eta herrian antolatzen diren beste hainbat jaietan, Liburu eta Disko Azoka, Txerri Eguna edota Sagardo Eguna bezalako jaien antolaketan ere parte hartzaile aktiboa da. 
 Erreferentziak 

 Kanpo estekak 

Kategoria:Oiartzuarrak
Kategoria:AEKko irakasleak
Kategoria:Pedagogoak
Kategoria:Euskaltzaleak